สแตนดาร์ดปั๊มเบี้ยกลุ่มไฮโซ
แบงก์สแตนดาร์ดชาร์เตอร์ดผนึกพรูเด็นเชียล บริหารความมั่งคั่งลูกค้า ขายแบบประกันชีวิตควบการลงทุน หนีดอกเบี้ยต่ำ
14 ก.ค. 2559

แบงก์สแตนดาร์ดชาร์เตอร์ดผนึกพรูเด็นเชียล บริหารความมั่งคั่งลูกค้า ขายแบบประกันชีวิตควบการลงทุน หนีดอกเบี้ยต่ำ
นายซาชิน บัมบานี ผู้ช่วยกรรมการผู้จัดการใหญ่ หัวหน้าฝ่ายบริหารการเงินการลงทุน ธนาคารสแตนดาร์ดชาร์เตอร์ด (ไทย) เปิดเผยว่า ธนาคารได้ร่วมมือกับ บริษัท พรูเด็นเชียล ประกันชีวิต (ประเทศไทย) เปิดตัวกรมธรรม์ประกันชีวิตควบการลงทุนตัวใหม่ “พรูพรีเมียร์ ลิงค์” (PRUpremier Link) จับกลุ่มลูกค้าที่ต้องการบริหารความมั่งคั่งให้กับตัวเองโดยเฉพาะ สอดคล้องกับความต้องการของลูกค้าที่มองหาผลิตภัณฑ์การเงินอื่น เพื่อกระจายความเสี่ยงในยุคที่อัตราดอกเบี้ยต่ำ
ทั้งนี้ ภายใน 1 ปี คาดว่า “พรูพรีเมียร์ ลิงค์” นี้ จะเป็นแบบประกันที่ขายดีติด 1 ใน 3 ของเบี้ยประกันชีวิตในธุรกิจแบงก์แอสชัวรันส์ของธนาคาร ซึ่งพิสูจน์แล้วในต่างประเทศว่า แบบประกันนี้ได้รับความนิยมอย่างมาก ทั้งที่มาเลเซีย อินโดนีเซีย สิงคโปร์ และเพิ่งเปิดตัวที่ไทย โดยให้ผลตอบแทนสูงกว่าค่าเฉลี่ยของตลาด 1-3%
“ในช่วง 6 เดือนถึง 1 ปีแรก ธนาคารจะเน้นขายให้กับกลุ่มลูกค้าที่มีทรัพย์สินตั้งแต่ 3 ล้านบาท ที่มีอยู่ประมาณ 1 หมื่นคนก่อน หลังจากนั้นจะขยายไปยังฐานลูกค้ากลุ่มอื่นๆ ปัจจุบันธนาคารมีสินทรัพย์ที่บริหารจัดการให้ลูกค้ารวม 2 หมื่นล้านบาท และเข้าถึงสินค้าประกันเพียง 30-40% เท่านั้น จึงยังมีช่องว่างอีกมาก” นายบัมบานี  กล่าว 
อย่างไรก็ตาม คาดว่าปีนี้บริษัทจะมีรายได้จากค่าธรรมเนียมในสัดส่วน 15% เพิ่มขึ้นจากปีก่อนอยู่ที่มี 10% ปัจจุบันทำเบี้ยได้ไม่ต่ำกว่าปีละ 1,000 ล้านบาท และสัดส่วนมากกว่า 50% มาจากเบี้ยประกันชีวิตใหม่
นายวิชวานาท ปะสุปะติ ผู้อำนวยการบริหารการตลาด บริษัท พรูเด็นเชียล ประกันชีวิต (ประเทศไทย) กล่าวว่า “พรูพรีเมียร์ ลิงค์” ถูกออกแบบมาเพื่อให้ลูกค้ามีโอกาสได้รับผลตอบแทนสูงจากการลงทุนผ่านกองทุนชั้นนำภายใต้กรมธรรม์ประกันชีวิตฉบับเดียว โดยลูกค้าสามารถเลือกปรับเปลี่ยนความคุ้มครองชีวิตได้ตั้งแต่ 5-0 เท่าของเบี้ยประกันภัยรายปี และยังสับเปลี่ยนกองทุนภายใต้กรมธรรม์ได้ฟรีถึง 12 ครั้ง/ปี ตอบโจทย์พฤติกรรมการลงทุนของนักลงทุนกลุ่มคนรุ่นใหม่ที่ต้องการจัดสรรหน่วยการลงทุนได้ด้วยตนเอง
ลูกค้าสามารถสับเปลี่ยนกองทุนหรือปรับเปลี่ยนความคุ้มครองชีวิตให้สอดคล้องกับภาวะตลาดได้ และยังจ่ายเบี้ยเป็นรายงวดได้ มีสิทธิเลือกรับและปรับเปลี่ยนความคุ้มครองชีวิตเอง หรือจะจ่ายเบี้ยเพิ่มเติมหรือหยุดจ่ายเบี้ยได้ตลอดเวลาหากจำเป็น” นายวิชวานาท กล่าว